[{"text_idx": "#000001", "text": "Myfyrwyr yn cystadlu i ennill buddsoddiad \u00a310k mewn syniad busnes"}, {"text_idx": "#000003", "text": "Cystadleuaeth flynyddol yw hon sy\u2019n rhoi cyfle digymar i fyfyrwyr a graddedigion diweddar Aberystwyth sydd a\u0302 syniadau da am fusnes neu fenter gymdeithasol i wireddu eu breuddwydion."}, {"text_idx": "#000004", "text": "Caiff gwobrau eu dyfarnu i\u2019r syniadau gorau a mwyaf dyfeisgar sydd a\u0302\u2019r addewid masnachol a chymdeithasol mwyaf."}, {"text_idx": "#000005", "text": "Gall y brif wobr, sef \u00a310,000, a gyllidir gan roddion cyn-fyfyrwyr i Gronfa Aber, gael ei buddsoddi mewn offer, cyfleusterau neu wasanaethau proffesiynol er mwyn i\u2019r buddugol roi cychwyn ar ei gyw fusnes."}, {"text_idx": "#000006", "text": "Ymhlith y gwobrau eraill mae: aelodaeth gyswllt am flwyddyn ar Gampws Arloesi a Menter Aberystwyth (cynigion am fusnes sy\u2019n anelu at sectorau\u2019r bio-wyddorau, y gwyddorau bywyd neu amaethyddiaeth), \u00a33,000 a ariennir gan \u2018Engineers in Business\u2019 (i ymgeiswyr cysylltiedig a\u0302 Chyfrifiadureg, Mathemateg a Ffiseg), a \u00a3500 am y busnes gorau i ardal wledig (o brosiect Rhwydwaith Twf, Gwytnwch Gwledig ac Arloesi [GRRain])."}, {"text_idx": "#000007", "text": "Wrth i fyfyrwyr a\u2019r timau myfyrwyr weithio i ddatblygu eu cynlluniau busnes terfynol, gallant gael cyngor arbenigol a gloywi eu sgiliau busnes trwy gyfres o weminarau ar-lein gan fentergarwyr llwyddiannus; bydd testunau dan sylw\u2019n cynnwys elfennau hanfodol megis ymchwil i\u2019r farchnad, brandio, cyllid, a diogelu eiddo deallusol. Byddant hefyd yn gallu manteisio ar fentora unigol gan \u2018Syniadau Mawr Cymru\u2019."}, {"text_idx": "#000008", "text": "Uchafbwynt y gystadleuaeth, sy\u2019n cau ar 7 Chwefror 2022, fydd gwahodd y myfyrwyr sydd yn y rownd derfynol i geisio gwerthu\u2019u syniadau busnes i banel o feirniaid (yn cynnwys cyn-fyfyrwyr llwyddiannus o Brifysgol Aberystwyth) mewn digwyddiad tebyg i\u2019r gyfres deledu Dragon\u2019s Den ."}, {"text_idx": "#000009", "text": "Bydd cystadleuwyr eleni yn gobeithio dilyn yn o\u0302l troed enillydd y gystadleuaeth y llynedd, sef Karl Swanpoel, sy\u2019n gweld ei fusnes newydd Revolancer yn mynd o nerth i nerth."}, {"text_idx": "#000010", "text": "Mae syniad busnes Karl am farchnad sy\u2019n cysylltu gweithwyr llawrydd dawnus a\u0302 busnesau uchelgeisiol sydd angen dirnadaeth ddigidol, eisoes wedi llwyddo i ddenu buddsoddiadau pellach, ac yn ddiweddar daeth Karl i\u2019r rownd derfynol yng nghystadleuaeth Engineers in Business, sef Pencampwr y Pencampwyr."}, {"text_idx": "#000011", "text": "Roedd Karl yn westai arbennig yn lansiad y gystadleuaeth, ac fe ddywedodd:"}, {"text_idx": "#000012", "text": "\u201cRoeddwn i wastad wedi bod eisiau gweithio i mi fy hun, ac yn ystod fy mlwyddyn olaf yn y Brifysgol clywais am y gystadleuaeth a sylweddoli fod hyn yn gyfle i ddatblygu fy sgiliau busnes ymhellach. Roedd ennill yn brofiad gwych, a bu\u2019r arian yn ffordd i roi dechrau da i\u2019m menter, Revolancer. Fy nghyngor i unrhyw un sy\u2019n ystyried ymgeisio eleni yw gwneud y mwyaf o bob cyfle i ofyn am gymorth gan fentoriaid a phobl fusnes profiadol, a defnyddio\u2019r cyngor i ddatblygu model busnes cadarnach a caboli eich broliant gwerthu.\u201d"}, {"text_idx": "#000013", "text": "Yn o\u0302l Tony Orme, Rheolwr Menter y Brifysgol, sy\u2019n trefnu\u2019r gystadleuaeth flynyddol: \u201cMae\u2019r gystadleuaeth hon yn gyfle cyffrous i fyfyrwyr sydd a\u2019u bryd ar fentergarwch a bydd gan y rhai a raddiodd yn yr haf gyfle i ennill cyllid deillio i\u2019w cynorthwyo i lansio a datblygu eu menter busnes newydd."}, {"text_idx": "#000014", "text": "\u201cMae Gwasanaeth Gyrfaoedd y Brifysgol yn cynorthwyo myfyrwyr, graddedigion a staff i wireddu eu huchelgais a chyflawni eu haddewid, ac mae hyn yn cynnwys rhoi cymorth ymarferol i fentrau dyfeisgar ac ar gyfer dechrau busnes trwy rhaglen brysur o weithgareddau \u2018Aberpreneur.\u201d"}, {"text_idx": "#000017", "text": "Campws Arloesi a Menter Aberystwyth"}]